山園四詠 烟壑
作者：姜特立
朝代：宋

paragraphs: 蒼然者爲烟，呀然者成壑。
頼此十八公，與之相領略。
中間製小亭，面勢巧安著。
千山攢脩眉，一水環青玉。
勃圖映高標，觚棱翼飛角。
夜深或沈沈，月澹還漠漠。
趺坐者誰子，草衣復芒屩。
素髮照晴昊，飄蕭如野鶴。
儻非違世者，何以有此樂。
向夕下坡陀，清興寄寥廓。
此境真可畫，此意終難貌。